Figyelem: A cikkben közölt szerviztippek a saját - több évtizedes - tapasztalatinkból 
származnak. Ha te úgy érzed, hogy neked ez nem menne, félsz tőle, hogy elrontod, nincs 
elég rutinod - és ami a legfontosabb - nincs olyan szintű műszaki affinitásod a 
szereléshez, hogy belevágj, akkor inkább bízd egy profi szakszervizre a beállítást, 
javítást, vagy a cserét. Mi így csináljuk, ahogy e cikkben leírtuk, nekünk ez működik. Ha 
neked más lesz a végeredmény, akkor vállald a tetteidért a felelősséget, mivel te cseszted 
el... 


Kedves ! 
Ha még itt vagy, akkor gratulálunk. Üdvözlünk a csináld magad mániások táborában. 


A cikk sorozatból megtudhatod, hogy egy adott szerelési műveletnek mi a legegyszerűbb, leggyorsabb, vagy 
leginkább hatékony megoldási módja. Ha lépésről-lépésre követed az utasításokat, akkor kicsi rá az esély, hogy 
hibázz. Tehát fontos a képek sorrendje, egyről a kettőre haladj. Mindig használj jó minőségű szerszámot és 
minőségi kenőanyagot, hogy ne árts az alkatrésznek és maximalizáld az élettartamát. Azoknál a műveleteknél, 
melyek sok vagy drága speciális célszerszámot igényelnek, többnyire ajánlunk valami sufnituning megoldást, 
mellyel kicsivel nagyobb odafigyeléssel, megspórolhatod egy drága célszerszám árát, de ezeket tényleg csak 
saját felelősségre vállad be. Sok rizsa és körítés nem lesz, csak tömören a lényeg, de annak minden szava és 
képe fontos! Az adott képhez tartozó szöveget mindig a kép FÖLÖTT találod! Csapjunk is a lecsóba... 


A mechanikus tárcsafékek beállítása: 


A mechanikus tárcsafék egy kedvező árú, kompromisszumos átmenet a V-fékek és a hidraulikus 
tárcsafékek között. Fékhatásban általában nem ver rá egy jobb V-fékre, viszont a tárcsafék 
előnyeinek nagy részét nyújtja, mint pl. az időjárás-független működés, soha nem kopik el a felni 
és a 8-as érzéketlen kerékhasználat. A profi beállítása viszont nem egyszerű. Lássuk a 
finomságokat. 


A jó fékhatás onnan indul, hogy szükséged lesz jó minőségű (merev), hosszanti szálas 
fékbowdenházra és jó minőségű bowdenház kupakokra. Össze lehet rakni a rendszert normál 
spirálszálas fékbowdenházzal is, csak azzal a rugalmassága miatt zavaróan nyúlós lehet a fékérzés, 
főleg ha hátul is végig bowdenházban fut a bowden. A hosszanti szálas bowdenház miatt 
kiemelkedően fontos a minőségi bowdenház kupakok megléte. A bal oldali képen egy normál, alap, 
spirális fékbowdenházhoz való kupakot látsz, amit egy hosszanti szálas fékbowdenház alaposan 
megdolgozott. Már dudorodik a közepe... Ez azért gond, mert összenyomja a köszörülés nélküli 
bowdenház szálait, amelyek önálló életre kelnek, átjönnek az átvezető furaton és megszorul az 
egész rendszer. A jobb képen a Dremmel-lel tökéletesen síkba csiszolt bowdenházat, valamint a 
hozzá leginkább illő kívül-belül peremes bowdenház kupakot láthatod. A külső perem elősegíti, 
hogy könnyebb legyen felhúzni a kupakot az 5 mm-es bowdenházra, a belső perem pedig 
nagymértékben növeli a perem tartását és összetartja a hosszanti bowdenszálakat, így azok nem 
tudnak elszabadulni és megszorulni. Csak ilyen bowdenkupakot használj a hosszanti szálas 
fékbowdenházakhoz! 


A bowdenes tárcsafékeknél különösen fontos, hogy minden eszközzel minimalizáljuk a bowdenház 
rugalmasságát, hogy minél kevesebb fékerő vesszen el. Ennek egyik eszköze, ha a lehető 
legkevésbé kanyargósan vezetjük a bowdenházat. Az első fék esetében - ahol a fékhatás 8090-a 
realizálódik - ehhez jó eszköz a 90 fokos fékpipa beépítése a bowden és a fékkar közé. 
Bowdenhosszt is spórolsz vele, valamint egy jó nagy kunkortól mentesíted az első féket. A bal 
oldalt az egyszerű beépítést láthatod, míg a jobb oldalt a profibb verziót, amikor egy zsugorcső 
rámelegítésével fixáltam a bowdenházhoz a V-fék pipát. Nem mellesleg jobban is néz ki így, 
valamint a tömítettségét is nagymértékben fokozza. 


Az alábbi kép tökéletesen szemlélteti, hogy ezzel a kis tuning fékpipával mennyire egyenesen lehet 
elvezetni a fékbowdenházat a féktesthez. Hátul sajnos nem alkalmazható ez a megoldás, de a 
lényeg, hogy az első fék hatásfokát komoly mértékben tudja fokozni ez a megoldás. 


Ha méretre szabtad és beakasztottad a fékkarba a bowdenházat, akkor itt az ideje a fék 
munkahenger előzetes, nagyjából fixálásának. Nyomd össze a dugattyúmozgató kart, ügyelve arra, 
hogy lehetőleg ne húzd el jobbra-balra a féktestet (és ne is forgasd el), amíg ENYHÉN fixálod a 
féknyerget a két db 5 mm-es imbusszal. 


Ha féknyereg nagyjából a helyén van, akkor bekötheted a fékbowdent a képen látható módon. A 
bowdenszál bekötése ad némi játékteret a tekintetben hogy mennyire kint fogjon a fékkar. Minél 
fentebb rögzíted a munkahenger karját annál hamarabb fog fogni a fék, de annál érzékenyebb lesz a 
tárcsa beleérésre kanyarban. Lehetőleg jó minőségű minimum köszörült, de még inkább teflonos és 


köszörült bowdenszálat használj. Ez is jót fog tenni a fékhatásnak. 


Ha bebowdenezted a féket, akkor még el kell döntened, hogy mi a fontosabb, a kinézet vagy a 
fékhatás? A bal oldali képen szinte egyenesen fut a bowdenház, viszont furin néz ki és könnyebben 
beakad bármibe, míg a jobb oldali dupla rögzítéssel plusz egy kanyar bekerül a rendszerbe, viszont 
kevesebb dologba tud beakadni a bowden. Döntsd el, neked melyik fontosabb. 


Mostantól következik a munkahengerek érdemi beállítása. Minden Post Mount-os féknyergen van 
alul-felül csavar, amivel a munkahenger alját és a tetejét tudod kintebb és bentebb rakni. Ennek 
elsősorban a gyártói pontatlanságok kivédésében van szerepe. Ha a féktárcsa futásvonala vagy a 
villán lévő tárcsa konzol nyomvonalában van némi eltérés, akkor ezzel az állítási móddal ki lehet 
küszöbölni a hibákat. A bal képen a munkahenger alja, míg a jobbon a teteje áll kintebb, ezeket 
méretarányos pöttyel jelöltük. Ebben az esetben a fékpofák középpontja a rendszer 
forgásközéppontja, ezért törekedni kell rá, hogy a FEKTÁRCSÁHOZ KÉPEST minél inkább 
párhuzamosan álljon a féknyereg és alul-felül is kb. azonos távolságra legyen a féktárcsától a 
konzol és a fékbetét. Ha ez a párhuzamosság nincs jól beállítva, akkor fékezés során a 
munkahenger ferde nyomvonalon szeretné lassítani a tárcsát, amit a fékhatás meg éppen egyenesbe 
húzna. Ennek eredménye a fékhatás hiánya lesz. Tehát nagyon fontos szempont, hogy a fékpofák 
alsó belépő éle és felső kilépő éle ugyanolyan távolságra legyen a tárcsától. Ezt úgy tudod 
ellenőrizni, hogy álló helyzetben húzogatod a féket és figyeled a tárcsát. Ha elnyomja a dugattyú 
valamelyik irányba alul vagy felül, akkor állítani kell rajta. A legrosszabb állapot, ha S-alakba 
szeretné kanyarítani a tárcsát. Kevésbé rossz, ha csak az alját vagy csak a tetejét nyomja el. Itt kell 
megjegyezni, hogy mivel a bowdenes, mechanikus tárcsafékek 9996-a egy oldalról nyom, ezért 
valamennyire természetes jelenség, hogy a bal pofa ér először tárcsához és elnyomja kissé a tárcsát 
jobbra. Ez nem akkora gond, a lényeg, hogy minél kevésbé nyomja el jobbra, valamint még 
fontosabb, hogy alul és felül UGYANOLYAN mértékben nyomja el. 


A következő képen az Avid fékek jellegzetességét láthatod. A Post Mount fülek nem közvetlenül a 
a villa PM konzolára rögzülnek, hanem köztük van egy adag kúpos alátét, mint a V-fék pofáknál. 
Ezek kúpos alátétek lehetőséget adnak a munkahenger eleje-hátulja irányban való forgatására. Ha 
minden gyártó tökéletesen derékszög-párhuzamban gyártaná le az összes fékét és teleszkópját vagy 
fékadapterét, akkor erre a funkcióra nem is igazán lenne szükség, mint ahogy más gyártók fékein 
nincs is ilyen funkció. Viszont ha belebotlasz valami gyártói pontatlanságba, akkor ezzel az Avid- 
féle megoldással ezt ki lehet küszöbölni. Arról lehet felismerni az ilyen gondot, hogy a fékbetétek 
vagy tárcsa fékfelületének belső oldala vagy a külső éle mentén ér hamarabb hozzá a fékbetét a 
tárcsához. Persze itt is törekedni a kell a teljesen párhuzamos középérték megtalálására. A két kép a 
két végállást mutatja. Ha így rögzítenéd a munkahengert, akkor sutba dobhatod az összes 
fékhatást... Ez a beállítás egyébként a titka az Avid mechanikus tárcsafékek legendás fékhatásának, 
mivel ezzel ki lehet védeni a féloldalról nyomás gondját is. De ez már a következő beállítás része 
lesz. 


Az alábbi képen két egymással ellentétes, de mégis jó beállítást láthatsz. A bal oldali képen, ha 
figyeled a kék pöttyöket, akkor mindegyik ugyanolyan nagyságú, mivel itt úgy van beállítva a fék, 
hogy MINDKÉT pofa azonos távolságra van a féktárcsától és totál párhuzamosak vele. Ezt a 
beállítást akkor célszerű alkalmazni, ha NEM Avid féked van. Mivel azokon nincs kúpos alátét és 
így szögállítási lehetőség sem, ezért így tudod kihozni belőle a maximumot. A párhuzamosságot 
ugye a két PM rögzítő csavarral állítod, a fékpofák távolságát a tárcsától pedig a képen látható két 
oldali piros tekerővel. Egyes fékeken ez kézzel is tekerhető, másokon 4-es vagy 5-ös imbusz kell 
hozzá. 


A jobb oldali képen egy haladó beállítást láthatsz Avid fékekhez. Ehhez a beállításhoz igazán sokat 
kell szöszmötölni mire összehozza az ember, - mivel tizedmilimétereket kell állítgatni - de megéri, 
mivel ez biztosítja a legjobb fékhatást. A fél oldalról nyomó mechanikus tárcsafékek közös 
hátránya, hogy jobb oldalra elnyomják a tárcsát, pont fékezéskor, amikor a fékezés éppen 
egyenesbe húzná azt. Ez némi fékerő veszteséget okoz. További fékerő-veszteség okozó tényező, 
hogy mivel a munkahenger egy oldalról nyom, ezért az egész munkahenger eléggé aszimmetrikus, 
így erőteljes fékezés hatására a két munkahenger-oldal bizony kissé szét tud nyílni. Ezt így elég 
nehéz lehet elképzelni, de használt fékeknél tolómérővel könnyedén ellenőrizhető, hogy erősen 
behúzott féknél szélesebb a munkahenger, mint nem behúzott állapotban. . . (hidraulikusoknál is). 
Tehát a féloldalról nyomás ezáltal kissé csavarja is tárcsát. Viszont: az Avid-féle szögállítással ez 
nagyrészt kiküszöbölhető. Arra kell törekedni, hogy a fékhatás maximumán a legjobban behúzott 
fékkar-állás mellett legyen minél párhuzamosabb a betét és a tárcsa és ilyenkor essenek leginkább a 
forgás síkjába. Ezt úgy lehet elérni, hogy mivel a fékmunkahenger asszimetrikus felépítésű és így is 
nyom, ezért helyből ilyen féloldalas beállításból nyitunk, ami a legerősebb fékezési állapotban 
válik egyre szimetrikusabbá. Ezt látod a képen. A féktárcsához legközelebbi pont a jobb képen a 
bal alsó kék pötty a tárcsa belső oldala mentén. Azért ez, mert erőteljes fékezéskor itt , nyúlik" 
(távolodik) leginkább a jobb oldali fix munkahenger fél. Ellenben a tárcsa külső kerülete mentén (a 
két kék jobb szélső pötty) kb. azonos távolságra van beállítva a fékbetét-távolság, hiszen az a cél, 
hogy minél kevésbé nyomjuk el a tárcsát jobbra, valamint hagyjunk némi mozgásteret a kanyarban 
kissé oldalra elmozduló keréknek és ne kelljen folyton tárcsa cirregést hallani. A legnagyobb 
távolságra a bal fékpofa belső pereme van a tárcsától, ahol a legnagyobb kék pöttyel jelöltük is. 
Azért ez van a legtávolabb, mert a féloldalról nyomás során a fix oldal távolodása kissé visszahat a 
nyomó oldalra is és azt is beforgatja valamelyest. A féloldalról nyomó fékeknél alapbeállítás, hogy 
a nyomó oldal kissé távolabbról induljon, mint a fix oldal. A fékhatás így jobb lesz, viszont 
nagyobb az esély a tárcsa fékbetétbe beleérésbe, így az a beállítás néha cirreghet. Ha mindkét oldal 
egyenlő távolságra van, akkor kisebb az esély a cirregésre, viszont a fékhatás is kevesebb lesz. 
ik ; 


Ha belőtted tökéletesen a munkahengert, akkor ideje a fékkarral is foglalkozni kicsit. A jobb oldali 
képen láthatod az ideális beállítást, amikor a fékkar kb. egy vonalba esik a tenyered és az alkarod 
síkjával. A legtöbb esetben ez az optimális beállítás. Ha magasabbra emeled a fékkart, akkor a 
csuklód hátra billen, ami hosszú távon kényelmetlen lehet. Ha túlzottan leforgatod a fékkart, akkor 
nehezebb lesz elérni a kart, főleg meredek lejtőkön, amikor a kiülsz a nyereg mögé. 


A bal oldali képen a helyes fékkar-távolságot láthatod a markolattól. Teljes mértékben egyujjas 
eléréshez van beállítva. Csak az egyujjas fékezés biztosítja azt, hogy nagyon rázós terepen elég 
stabil legyen a kormányfogásod. Ha úgy érzed, hogy nem fog eléggé a féked ahhoz, hogy egy ujjal 
is elég legyen a fékerő, akkor tuningolj a féked beállításain, cserélj fékbetétet, válts nagyobb 
féktárcsára, kukázd a régi, nem köszörült bowdenszálakat, vegyél merevebb bowdenházakat, 
optimalizáld a rendszert minden ponton, hogy elérd az egy ujjal való fékezés állapotát. 

A jobb oldali képen láthatsz még egy finomhangolást. Olyan fékkaroknál, melyek lehetőséget 
biztosítanak a bowdenhúzás mértékének állítására (jellemzően a jobb Avid fékkaroknál), el lehet 
azt érni, hogy a jobb és a bal oldali fékkar , fékérzése" azonos legyen. Ehhez az kell, hogy a 
rövidebb bowdenházat használó első féknél kicsit kisebb bowedenhúzási mértéket kell beállítani, 
míg a hosszabb (és rugalmasabb ) hátsó bowdenháznál pedig nagyobb bowdenhúzási mértéket, ami 
kompenzálja az extra rugalmasságot. Így a bal és a jobb fékkar is azonos keménységű lesz a 
fékezés során, valamint ugyanott lesz a fogáspont is. Készen vagy. 


A mechanikus tárcsafék állításhoz mindössze némi imbuszkulcsra lesz szükséged és bowdenvágó 


fogóra — na meg egy Dremmelre - a tökéletes bowdenezéshez. 


Ide kattintva tudsz szerszámot beszerezni a mechanikus tárcsafékek beállításához. 


Ide kattintva bármikor elolvashatod e cikket a weboldalunkon, még ennél is jobb minőségben. 


Örülünk ha segíthettünk! 


Körhátszelet! 
Ardó Tamás 
BikePro WebShop 


Ha mégsem szeretnél ilyen cikkeket olvasni, akkor itt tudsz leiratkozni. 


